(ສພຊ) ວັນທີ 31 ມີນາ 2021 ທີ່ສະພາແຫ່ງຊາດ (ທາດຫລວງ) ໄດ້ມີພິທີມອບ-ຮັບໜ້າທີ່ ລະຫວ່າງທ່ານ ບຸນປອນ ສີສຸລາດ ປະທານກຳມາທິການເສດຖະກິດ ເຕັກໂນໂລຊີ ແລະ ສິ່ງແວດລ້ອມ ສະພາແຫ່ງຊາດ ຊຸດທີ VIII (ຜູ້ເກົ່າ) ແລະ ທ່ານ ລິນຄຳ ດວງສະຫວັນ ປະທານກຳມາທິການເສດຖະກິດ ເຕັກໂນໂລຊີ ແລະ ສິ່ງແວດລ້ອມ ສະພາແຫ່ງຊາດ ຊຸດທີ IX (ຜູ້ໃໝ່) ໂດຍການໃຫ້ກຽດເຂົ້າຮ່ວມຂອງທ່ານ ສົມມາດ ພົລເສນາ ຮອງປະທານສະພາແຫ່ງຊາດ ພ້ອມດ້ວຍບັນດາທ່ານຮອງປະທານກຳມາທິການ, ຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າພະແນກ ແລະ ພະນັກງານ-ວິຊາການພາຍໃນກຳມາທິການເຂົ້າຮ່ວມ.
ໃນພິທີ, ທ່ານ ບຸນປອນ ສີສຸລາດ ໄດ້ຂຶ້ນກ່າວມອບໜ້າທີ່ ເຊິ່ງມີເນື້ອໃນບາງຕອນວ່າ: ກຳມາທິການເສດຖະກິດ, ເຕັກໂນໂລຊີ ແລະ ສິ່ງແວດລ້ອມ (ກສຕສ) ເປັນເສນາທິການໂດຍກົງ ໃຫ້ແກ່ສະພາແຫ່ງຊາດ ຊຸດທີ VIII ແລະ ຄະນະປະຈໍາສະພາແຫ່ງຊາດ ໃນການຈັດຕັ້ງປະຕິບັດໜ້າທີ່ວຽກງານ ຕາມ 3 ພາລະບົດບາດຂອງຕົນ. ໃນລະຍະ 5 ປີຜ່ານມາ ກສຕສ ໄດ້ປະຕິບັດໜ້າທີ່ຂອງຕົນສຳເລັດຫລາຍດ້ານ ເປັນຕົ້ນ: ດ້ານນິຕິບັນຍັດ, ດ້ານການຕົກລົງບັນຫາສຳຄັນພື້ນຖານຂອງປະເທດຊາດ, ດ້ານການຕິດຕາມກວດກາ, ດ້ານການແກ້ໄຂຄຳຮ້ອງຂໍຄວາມເປັນທຳ, ດ້ານການສ້າງຄວາມເຂັ້ມແຂງໃຫ້ແກ່ກຳມາທິການ, ດ້ານການເຄື່ອນໄຫວວຽກງານການຕ່າງປະເທດ ໂດຍປະຕິບັດຕາມລັດຖະທຳມະນູນ ມາດຕາ 54, ກົດໝາຍວ່າດ້ວຍສະພາແຫ່ງຊາດ ມາດຕາ 6 ທີ່ກຳນົດວ່າ ອາຍຸການຂອງສະພາແຫ່ງຊາດ ແມ່ນມີອາຍຸ 5 ປີ ເຊິ່ງເລີ່ມແຕ່ກອງປະຊຸມຄັ້ງປະຖົມມະລືກຂອງສະພາແຫ່ງຊາດຊຸດນັ້ນ ໄປເຖິງກອງປະຊຸມຄັ້ງປະຖົມມະລືກຂອງສະພາແຫ່ງຊາດຊຸດ ໃໝ່ ພາຍຫລັງທີ່ມີການເລືອກຕັ້ງແລ້ວ; ສະນັ້ນ, ມາຮອດເວລານີ້ ອາຍຸການຂອງສະພາແຫ່ງຊາດ ຊຸດທີ VIII ກໍຖືວ່າສິ້ນສຸດລົງ ຕາມລັດຖະທຳມະນູນ ແລະ ກົດຫມາຍ; ດັ່ງນັ້ນ, ຈຶ່ງຂໍຖືໂອກາດນີ້ປະກາດການສິ້ນສຸດວາລະຂອງ ກສຕສ ຊຸດທີ VIII ແລະ ນັບແຕ່ມື້ວັນທີ 1 ເມສາ 2021 ນີ້ເປັນຕົ້ນໄປ ຂໍມອບໜ້າທີ່ອັນສຳຄັນທີ່ມີກຽດອັນສູງສົ່ງນີ້ ໃຫ້ທ່ານປະທານກສຕສ ສະພາແຫ່ງຊາດ ຊຸດທີ IX ກໍຄືທ່ານ ລິນຄຳ ດວງສະຫວັນ ເປັນຜູ້ສືບຕໍ່ນຳພາ ແລະ ຊີ້ນຳການຈັດຕັ້ງ ແລະ ການເຄື່ອນໄຫວວຽກງານຂອງ ກສຕສ ສະພາແຫ່ງຊາດ ຊຸດທີ IX ໃຫ້ໄດ້ຮັບຜົນສຳເລັດໃໝ່ ແລະ ຍິ່ງໃຫຍ່ກວ່າເກົ່າ ເປັນຕົ້ນ ການປັບປຸງພາລະບົດບາດ, ການຈັດຕັ້ງປະຕິບັດທິດທາງແຜນການ 5 ປີ (2021-2025) ຂອງ ກສຕສ ແລະ ວຽກງານອື່ນໆ ຂອງກຳມາທິການໃຫ້ສຳເລັດ.
ຈາກນັ້ນ, ທ່ານ ລິນຄຳ ດວງສະຫວັນ ກໍໄດ້ຂຶ້ນກ່າວຮັບໜ້າທີ່ ເຊິ່ງທ່ານໄດ້ກ່າວວ່າ: ເພື່ອໃຫ້ສົມກັບຄວາມເຊື່ອໝັ້ນ ແລະ ໄວ້ວາງໃຈຈາກຂັ້ນເທິງ, ຕາງໜ້າຄະນະປະທານ ກສຕສ ສະພາແຫ່ງຊາດ ຊຸດທີ IX ຂໍໃຫ້ຄໍາຫມັ້ນສັນຍາຕໍ່ຂັ້ນເທິງວ່າ: ຈະສືບຕໍ່ຊີ້ນໍາ-ນໍາພາ ບັນດາກົມ, ຈະຮັກສາ ແລະ ເສີມຂະຫຍາຍມູນເຊື້ອອັນດີງາມ ແລະ ຜົນງານທີ່ຄະນະກໍາມາທິການຊຸດເກົ່າສ້າງໄວ້; ຈະພ້ອມກັນຄົ້ນຄວ້າ ແລະ ຊອກວິທີການ, ມາດຕະການຕ່າງໆ ເພື່ອຈໍາກັດ ແລະ ແກ້ໄຂບັນດາຈຸດອ່ອນ, ຂໍ້ຂາດຕົກບົກຜ່ອງ ໃນຂົງເຂດວຽກງານຂອງກໍາມາທິການຮັບຜິດຊອບໃຫ້ດີຂຶ້ນເທື່ອລະກ້າວ; ຈະເພີ່ມທະວີຮັດແໜ້ນຄວາມສາມັກຄີພາຍໃນໝູ່ຄະນະ ເພື່ອເຕົ້າໂຮມຄວາມສາມັກຄີພາຍໃນກໍາມາທິການ ແລະ ນໍາພາພະນັກງານ-ລັດຖະກອນ ຈັດຕັ້ງຜັນຂະຫຍາຍແນວທາງນະໂຍບາຍຂອງພັກ ໂດຍສະເພາະແມ່ນການຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ XI ຂອງພັກ ແລະ ປະຕິບັດຕາມ 3 ພາລະບົດບາດ ຂອງສະພາແຫ່ງຊາດ ໃຫ້ໄດ້ຮັບຜົນສໍາເລັດເປັນຢ່າງດີ; ເອົາໃຈໃສ່ນໍາພາ-ຊີ້ນໍາການປັບປຸງກໍ່ສ້າງພະນັກງານ ແລະ ແບບແຜນນໍາພາ, ແບບແຜນວິທີເຮັດວຽກທີ່ມີວິທະຍາສາດແທດເໝາະຕົວຈິງ ແລະ ຢຶດໝັ້ນນປະຕິບັດຫລັກການລວມສູນປະຊາທິປະໄຕຢ່າງເຂັ້ມງວດ; ຈະຕັ້ງໜ້າປັບປຸງການຈັດຕັ້ງພາຍໃນກໍາມາທິການ ໃຫ້ມີຄວາມໜັກແໜ້ນເຂັ້ມແຂງ ເພື່ອປະຕິບັດພາລະບົດບາດເປັນເສນາທິການຊ່ວຍຄະນະນໍາສະພາແຫ່ງຊາດ ແນໃສ່ຕອບສະຫນອງຕາມຄວາມຮຽກຮ້ອງຕ້ອງການຂອງໜ້າທີ່ການເມືອງໃນໄລຍະໃໝ່; ຈະເສີມຂະຫຍາຍບົດບາດການພົວພັນຮ່ວມມືກັບສະມາຊິກສະພາແຫ່ງຊາດ ປະຈໍາເຂດເລືອກຕັ້ງ ແລະ ສະມາຊິກສະພາແຫ່ງຊາດທີ່ເປັນກໍາມະການຂອງກໍາມາທິການ ແລະ ບັນດາຂະແໜງການທີ່ກ່ຽວຂ້ອງ ຂອງສູນກາງ ແລະ ທ້ອງຖິ່ນ; ຈະສືບຕໍ່ຮັກສານາມມະຍົດເປັນໜ່ວຍພັກຮາກຖານ ກສຕສ ໃຫ້ເປັນໜ່ວຍພັກປອດໃສ, ເຂັ້ມແຂງ ແລະ ໜັກແໜ້ນ; ຈະສືບຕໍ່ແກ້ໄຂວຽກງານທີ່ຍັງຄົງຄ້າງທັງໝົດ ແລະ ປະຕິບັດວຽກງານຕາມພາລະບົດບາດ, ສິດ, ໜ້າທີ່ ຂອງຕົນ ແລະ ວຽກງານອື່ນໆ ຕາມການຊີ້ນໍາຂອງຄະນະປະຈໍາສະພາແຫ່ງຊາດ. ພ້ອມນີ້, ທ່ານຍັງຮຽກຮ້ອງມາຍັງບັນດາພະນັກງານ-ລັດຖະກອນພາຍໃນກາໍມາທິການ ຈົ່ງໄດ້ໃຫ້ຄວາມຮ່ວມມື, ສາມັກຄີເປັນເອກະພາບ, ຍົກສູງຄວາມຮັບຜິດຊອບ ເພື່ອເຮັດສໍາເລັດຫນ້າທີ່ການເມືອງທີ່ໄດ້ຮັບມອບໝາຍຈາກຂັ້ນເທິງໃຫ້ໄດ້ຮັບຫມາກຜົນເປັນຢ່າງດີ.
ໃນຕອນທ້າຍ, ທ່ານ ສົມມາດ ພົລເສນາ ຍັງໄດ້ມີຄຳເຫັນໂອ້ລົມວ່າ: ການມອບຮັບໜ້າທີ່ລະຫວ່າງປະທານ ກສຕສ ຊຸດທີ VIII ແລະ ຊຸດທີ IX ແມ່ນມີຄວາມໝາຍສຳຄັນ ເພື່ອສືບຕໍ່ຊີ້ນຳ-ນຳພາວຽກງານຂອງກຳມາທິການ ໃຫ້ດຳເນີນໄປຢ່າງເປັນປົກກະຕິ, ໃນຕະຫລອດໄລຍະເວລາ 5 ປີຜ່ານມາ ກສຕສ ຂອງສະພາແຫ່ງຊາດ ຊຸດທີ VIII ໂດຍມີທ່ານ ບຸນປອນ ສີສຸລາດ ເປັນປະທານກຳມາທິການ ໄດ້ພ້ອມກັບບັນດາທ່ານຮອງປະທານກຳມາທິການ ໄດ້ເຕົ້າໂຮມຄວາມສາມັກຄີພະນັກງານ-ລັດຖະກອນ ພາຍໃນກຳມາທິການໄດ້ເປັນຢ່າງດີ ທັງໄດ້ຊີ້ນຳ-ນຳພາປະຕິບັດຫນ້າທີ່ ເປັນເສນາທິການໃຫ້ຄະນະປະທານສະພາແຫ່ງຊາດ ກໍຄືຄະນະປະຈຳສະພາແຫ່ງຊາດ ຕາມ 3 ພາລະບົດບາດ ຂອງສະພາແຫ່ງຊາດ (ນິຕິບັນຍັດ, ຕົກລົງບັນຫາສຳຄັນພື້ນຖານຂອງຊາດ, ຕິດຕາມກວດກາ) ເຊິ່ງຍາດໄດ້ຜົນງານ ແລະ ຜົນສຳເລັດອັນໃຫຍ່ຫລວງໃນຫລາຍດ້ານ, ເປັນກຳມາທິການທີ່ຢູ່ແຖວໜ້າຂອງສະພາແຫ່ງຊາດຊຸດທີ VIII ແລະ ໃນວຽກງານ 5 ປີຕໍ່ໜ້າ ໃນຂົງເຂດເສດຖະກິດແມ່ນຫລວງຫລາຍ ແລະ ໜັກໜ່ວງ ແຕ່ເຊື່ອໝັ້ນວ່າພາຍໃຕ້ການນຳພາຂອງທ່ານ ລິນຄຳ ດວງສະຫວັນ ພ້ອມດ້ວຍຄະນະປະທານ ກສຕສ ຊຸດທີ IX ຈະສືບຕໍ່ເສີມຂະຫຍາຍມູນເຊື້ອຄວາມສາມັກຄີ ແລະ ຊີ້ນຳ-ນຳພາກຳມາທິການ ແບກຫາບພາລະໜ່າທີ່ອັນໜັກໜ່ວງ ທີ່ສະພາແຫ່ງຊາດ ກໍຄືຄະນະປະຈຳສະພາແຫ່ງຊາດ ມອບໝາຍໃຫ້ ແລະ ຈະສາມາດຍາດໄດ້ຜົນງານ ແລະ ຜົນສຳເລັດອັນໃຫຍ່ຫລວງກວ່າເກົ່າ.
ແຫຼ່ງຂ່າວທີ່ມາ: ສະພາແຫ່ງຊາດ